Blog - Wikipedia, a enciclopedia libre\nUn blog ou bitácora é unha páxina web onde hai mensaxes ou publicacións ordenadas cronoloxicamente escritas por unha ou varias persoas, chamados bloggers, sobre un tema en particular a modo de diario on-line.\nHai algunhas características que son comúns á maioría dos blogs, como que os lectores poidan deixar comentarios, unha lista con ligazóns a outros blogs, chamada blogroll, un arquivo coas publicacións anteriores etc. Outras características non tan comúns, pero que están presentes na maioría dos blogs, son a de permitir trackbacks, que serve para saber quen liga á publicación, e a de permitir a subscrición, xeralmente mediante RSS, XML ou Atom, que serve para poder ler os blogs dende un programa á parte.\nCrear e manter un blog non é difícil, posto que hoxe en día existe unha grande cantidade de ferramentas gratuítas para levar blogs. Moitas permiten, sen ter coñecementos técnicos, administrar todo o blog, escribir, editar e borrar as publicacións, moderar os comentarios dos lectores etc. As ferramentas máis coñecidas deste tipo son Movable Type, Textpattern e Greymatter. Tamén hai páxinas on-line que permiten facer todo isto sen necesidade de baixar nada. As ferramentas on-line máis coñecidas son Blogger, TypePad e Pitas.\nUnha das primeiras páxinas web foi un blog onde Tim Berners-Lee, un dos pais de internet, publicaba un pequeno comentario das novas páxinas webs que ían aparecendo. Porén, non se pode falar de blogs até o ano 1997, que foi cando Jorn Barger inventou o termo weblog. Coa saída dos novos servizos como Blogger ou Pitas o número de blogs aumentou moito. Non se sabe con certeza cal é o número total de blogs existentes, sobre todo a partir dos anos 2002, 2003 e 2004 que foron os anos onde houbo un "estourido" de blogs. A principio do ano 2004 calculábanse o seu número en máis de 8 millóns.\nAlgunhas variantes de blogs son os fotoblogs, onde os bloggers publican imaxes, os vlogs ou videoblogs, onde os bloggers publican vídeos, os audioblogs, onde os bloggers publican gravacións sonoras, e os moblogs, onde os bloggers publican dende un teléfono móbil. O autor dun blog pode inclinarse por máis dunha destas variantes.\nOs blogs en galego tiveron o seu auxe no 2004 de onde pasaron de ter só uns 20 blogs aproximadamente a principios de ano, a ter 300 blogs aproximadamente a finais de ano. O blogomillo é o termo que engloba ao colectivo de todos os blogs en galego.\nO 31 de agosto celébrase o Día Internacional do Blog.\n↑ Definicións no Dicionario da Real Academia Galega e no Portal das Palabras para blog.\n↑ "Copia arquivada". Arquivado dende o orixinal o 12 de outubro de 2007. Consultado o 19 de outubro de 2007.\nBlogalego Buscador de artigos de blogs galegos.\nRoteiros Blog da revista "Roteiros. Arumes de pensamento crítico.\nTraído desde «https://gl.wikipedia.org/w/index.php?title=Blog&oldid=6091299»\nA última edición desta páxina foi o 31 de maio de 2022 ás 12:23.


Vieiros: Galiza Hoxe - Atopan probas da hibridación entre o soia transxénica e outras especies vexetais\nA natureza víngase de Monsanto\nAtopan probas da hibridación entre o soia transxénica e outras especies vexetais\nAté o de agora supúñase, mais non fora probado. Un estudo feito no Reino Unido dá evidencias palpábeis do principal argumento dos colectivos antitransxénicos.\nRedacción - 19:35 14/06/2009\nTags: amaranto estudo EUA herbicidas Monsanto OMX organismos modificados xeneticamente plantacións soia transxénicos\nUnha planta de Amaranto\nA proba chegou directamente dos EUA, un dos principais produtores de soia transxénica do mundo. En 2004 un agricultor da cidade de Maco, no estado de Georgia, deuse de conta de que as malas herbas que medraran nas súas plantacións de soia estaban a resistir os efectos do herbicida total Roundup. Nas súas terras tiña plantada soia modificada xeneticamente, de tal xeito que as súas sementes recibiran nos laboratorios un xene de resistencia a este herbicida. Así, cando as plantacións eran asperxidas co produto, toda mala herba morría, deixando paso libre ás plantas de soia.\nDende aquela, e segundo contan en Altermonde-sans-frontières, a situación empeorou, e o fenómeno de resistencia ao herbicida das malas herbas -nomeadamente, o amaranto-, foise estendendo a outros estados: Carolina do Sur e do Norte, Arkansas, Tennessee e Missouri. Os primeiros en investigar o fenómeno foron os científicos do Centro británico para a Ecoloxía e a Hidroloxía, (The Centre for Ecology & Hydrology, situado en Winfrith, Dorset), que resolveron que neste caso se produciu unha transferencia de xenes entre a planta modificada xeneticamente e algunhas plantas coñecidas como "malas herbas", como o amaranto.\nA creación do "súpergran"\nEsta constatación contradi as perentorias afirmacións dos defensores dos organismos modificados xeneticamente (OMX), que seguen a sinalar que unha hibridación entre unha planta modificada xeneticamente e unha planta non modificada é imposíbel. Porén, este estudo vén reforzar un dos principais argumentos das organizacións antitransxénicos, que a "contaminación" entre os OMX e outras plantas pode darse, con todos os riscos que isto conlevaría para a produción agrícola e gandeira.\nSegundo o xenetista británico Brian Johnson, citado por esta publicación, "chega cun só cruce entre millóns de posibilidades xa que, unha vez creada, a nova planta posúe unha enorme vantaxe selectiva e multiplícase rapidamente". Alén disto, este científico tamén revelou que, ao empregar un potente herbicida coma neste caso, exércese unha "enorme presión sobre as plantas", e estas van aumentando "aínda máis" a súa "velocidade de adaptación". Deste xeito, e se se cumpren as afirmacións deste grupo de científicos británicos, un xene de resistencia aos herbicidas deu como froito unha planta híbrida, xurdida dun salto entre o gran que se supón protexe e o amaranto, volvéndose imposíbel de eliminar.\nA única solución posíbel para que estes agricultores non perdan as súas colleitas sería arrincar a man as malas herbas, coma sempre se fixo. Porén, dadas as grandes dimensións destas plantacións, resulta practicamente imposíbel empregar este método. Segundo informan dende esta web, moitos dos agricultores das zonas afectadas están pensando na posibilidade de renunciar aos OMX.\nCurioso lles parece en Altermonde-sans-frontières que a planta que está terminando coas plantacións de soia transxénica sexa o amaranto, considerada sagrada para os incas, e produtora dunha media de 12 mil grans ao ano e follas máis ricas en proteínas que a soia.\nTratándoa de "búmerang que a natureza lle devolve a Monsanto", os ecoloxistas afirman que, de persistir este tipo de problemas, á multinacional estadounidense que distribúen a soia e outras sementes transxénicas, non lle quedará máis saída que pechar.\nCultivo de soia transxénica en Arxentina, un dos principais produtores do mundo\nRecollendo o gran da soia


O Pentágono choca con Trump e rexeita o uso de tropas para frear as protestas | Noticias de Galicia | CRTVG\nPublicado o 03/06/2020 23:37\nO secretario de Defensa estadounidense, Mark Esper, rexeitou este mércores o emprego de tropas en activo para conter a vaga de protestas no país, nun aberto sinal de desacordo co presidente Donald Trump, quen prometeu man dura e avanzou a dita posibilidade este luns.\nA inesperada e contundente discrepancia pública coa Casa Branca abre unha fronte máis no medio da convulsa semana vivida polas masivas protestas, que nalgúns casos derivaron en disturbios, saqueos e enfrontamentos coas forzas de seguridade, desencadeadas pola morte baixo custodia policial de George Floyd. "A opción do uso de tropas en activo no papel de garantes da lei debería ser só o derradeiro recurso, e só para as situacións máis urxentes e extremas", afirmou Esper nunha conferencia de prensa desde o Pentágono este mércores.\n"Non estamos nunha desas situacións agora. Non soporto invocar a Lei de Insurrección", subliñou sobre a posibilidade de utilizar o exército no interior do país exposta polo mandatario. Esa lei permitiría aos membros das Forzas Armadas levar a cabo arrestos e labores policiais dentro do territorio estadounidense, algo que teñen prohibido.\nEste luns, Trump anunciou a súa disposición para despregar "miles e miles de soldados fortemente armados" e de axentes da lei para deter os disturbios en Washington DC, tras varias noites de protestas e saqueos na capital. Pouco despois da mensaxe televisada, os manifestantes concentrados ante a Casa Branca foron dispersados con gases lacrimóxenos para que Trump puidese cruzar a pé a praza e posar ante os xornalistas gráficos diante dunha igrexa.\nAínda que a tensión se rebaixou nas últimas 24 horas, as protestas non cesan nos Estados Unidos, onde polo menos 40 cidades decretaron o toque de queda e permanecen baixo custodia da Garda Nacional. Segundo os recontos preliminares dos medios estadounidenses, máis de 10.000 persoas puideron ser detidas nas protestas masivas que se produciron de costa a costa do país.\nO fiscal endurece cargos contra o policía acusado da morte de Floyd\nO fiscal xeral do estado de Minnesota, Keith Ellison, endureceu este mércores os cargos contra Derek Chauvin, o expolicía que foi gravado de xeonllos sobre o pescozo do afroamericano George Floyd, quen morreu pouco despois, e incluíu no caso os outros tres exaxentes presentes na escena.\nEllison decidiu elevar a acusación contra Chauvin ao cargo de asasinato en segundo grao, tras ser acusado o pasado 29 de maio de asasinato en terceiro grao e de homicidio imprudente.